Simo-Pekka Riikola
Ura > Seuraura

Riikola syntyi Joensuussa, mutta aloitti jääkiekon Saimaan Pallossa. Hän voitti kaudella 2008–2009 B-nuorten I-divisioonan puolustajien pistepörssin tehoilla 12+20=32 ja voitti keväällä sarjan hopeaa. Kaudeksi 2009–2010 Riikola siirtyi Kalevan Palloon. Huhtikuussa 2010 hän teki kaksivuotisen sopimuksen KalPan SM-liigajoukkueen kanssa.
Kaudella 2010–2011 Riikola debytoi SM-liigassa. Hän teki KalPan liigajoukkueessa 24 runkosarjaottelussa tehot 1+2=3 ja neljässä playoff-ottelussa yhden syöttöpisteen. Riikola pelasi ensimmäisen SM-liigaottelunsa 19. lokakuuta 2010 vieraissa kasvattajaseuraansaa SaiPaa vastaan. Hänet merkittiin Janne Jalasvaaran viereen KalPan ykköspuolustajapariin. Riikola sai ottelussa jääaikaa 20.02 minuuttia. Liigauransa avausmaalin hän teki 25. marraskuuta 2010 vieraissa Pelicansia vastaan. Riikola pelasi kauden aikana myös yhteensä seitsemän Mestis-ottelun verran alle 20-vuotiaiden maajoukkueessa ja Savonlinnan Pallokerhossa. Huhtikuussa 2011 hän teki kaksivuotisen jatkosopimuksen KalPan kanssa. Kaudella 2011–2012 Riikola pelasi KalPassa 23 runkosarja- ja kaksi playoff-ottelua tehopistein 1+5=6 sekä lainalla SaPKossa kuusi ottelua.
Riikola aloitti kauden 2012–2013 kahden viikon mittaisella lainalla SaPKossa. Syyskuun 2012 lopulla hän siirtyi neljän ottelun mittaisella lainasopimuksella kasvattajaseuraansa SaiPaan paikkaamaan loukkaantumisia. Lokakuussa Riikolan sopimusta pidennettiin marraskuiseen Karjala-turnaukseen asti ja maaottelutauolla hän teki kevääseen 2015 saakka ulottuvan jatkosopimuksen SaiPan kanssa. Joulukuussa 2014 Riikola teki SaiPan vuoden mittaisen jatkosopimuksen kevääseen 2016 saakka. Kaudella 2014–2015 hän teki SM-liigan yhden kauden piste-ennätyksensä tehoilla 5+9=14, vaikka Riikola pelasi lähinnä loukkaantumisten takia vain 39 runkosarja- ja neljä playoff-ottelua.
Kaudella 2015–2016 Riikola pelasi SaiPan lisäksi myös kolme ottelua lainalla Turun Palloseurassa tammikuussa 2016. Kaudeksi 2016–2017 hän siirtyi kaksivuotisella sopimuksella Rauman Lukkoon. Riikola kärsi alkukaudella loukkaantumisista. Hän pelasi syyskaudella 19 runkosarja- ja kuusi Mestarien liigan ottelua sekä neljä ottelua lainalla Mestis-joukkue KeuPa HT:ssä, kunnes joulukuussa 2016 hän taittoi epäonnisesti jalkansa KooKoon Mika Koiviston puhtaan taklauksen seurauksena. Riikolan vamma vaati leikkaushoitoa ja hänen kautensa todettiin päättyneeksi. Helmikuussa 2018 Riikola teki Lukon kanssa kaksivuotisen jatkosopimuksen.
Riikola loukkaantui elokuussa 2018 pelatussa Pitsiturnauksessa, joka piti hänet sivussa kaksi kuukautta. Riikola pelasi kauden 2018–2019 aikana lopulta 30 runkosarja- ja viisi playoff-ottelua jääden ilman tehopisteitä. Huhtikuussa 2019 Lukko purki hänen sopimuksensa yhteisymmärryksessä. Kaudeksi 2019–2020 Riikola palasi kaksivuotisella sopimuksella Saimaan Pallon riveihin. Huhtikuussa 2021 hän teki seuran kanssa vuoden mittaisen jatkosopimuksen. Riikolan kausi 2021–2022 päättyi kuitenkin joulukuussa 2021, kun hänen jalkansa vääntyi epäonnisesti, kun Riikola taklasi TPS:n Eetu Liukasta.
Kaudeksi 2022–2023 Riikola siirtyi vuoden mittaisella sopimuksella Tanskan Metal Ligaenin Herning Blue Foxiin. Joukkuetta valmensi hänelle SaiPasta tuttu Pekka Tirkkonen. Tammikuussa 2023 Riikola kuitenkin ilmoitti lopettavansa pelaajauransa, kun hän loukkasi uudelleen edellisenä vuotena operoidun polvensa.